77 ‘verhongerde’, onwettige mynwerkers in Orkney geredFoto bloot ter illustrasie. (Foto: pixabay) Altesame 77 onwettige mynwerkers wat byna van honger omgekom het, is gedurende die Paasnaweek uit ŉ mynskag in Orkney in Noordwes gered. Die liggame van vier mynwerkers is ook tydens die reddingsoperasie gevind. Die onwettige myners se mynbestuurder, wat nie in die myn was nie, het die owerhede na die mynskag ontbied nadat dit duidelik geword het dat die myners honger ly. Brig. Sabata Mokgwabone, polisiewoordvoerder, sê die mynbestuurder het Donderdag die owerhede gevra om die onwettige mynwerkers uit een van Orkney se mynskagte te red. ŉ Multidissiplinêre span bestaande uit die eenheid vir onwettige mynbou in die dr. Kenneth Kaunda-distrik, tesame met speurders en ŉ mynreddingspan van Orkney het tussen Donderdag en Maandag al 77 onwettige mynwerkers gered en in hegtenis geneem. “Die mynwerkers het Vrydag vier lyke, wat reeds begin ontbind het, saam met hulle uit die mynskag gebring,” sê Mokgwabone. Die onwettige mynwerkers het mediese ondersoeke ondergaan nadat hulle uit die mynskag gekom het. Volgens Mokgwabone kom 60 van die 77 mynwerkers van Lesotho, 13 van Mosambiek en vier van Zimbabwe. “Die formele identifisering van die vier liggame is reeds aan die gang.” Die mynwerkers het reeds Dinsdag in die Orkney-landdroshof verskyn en staan nou tereg op aanklag van onwettige betreding, onwettige mynbou en die oortreding van die Immigrasiewet. Genl.maj. Suzette Pretorius, distrikskommissaris van dr. Kenneth Kaunda-distrik, het die betrokke beamptes bedank vir hul toewyding om die onwettige mynwerkers te red en te verseker dat hulle in hegtenis geneem word. “Hulle [die onwettige mynwerkers] sal nou te doen kry met die volle omvang van die gereg,” sê sy. Dit is nie duidelik wanneer die beskuldigdes weer in die hof sal verskyn nie.